Source: https://peetarkea.wordpress.com/category/kokeiltu/
Timestamp: 2017-08-20 07:44:19+00:00

Document:
Kokeiltu | P.Tärkeä – Ploki
Aihearkisto: Kokeiltu
Suomalainen HMD Global sai valtavasti positiivista julkisuutta kerrottuaan aikeista tuoda markkinoille uusi versio klassikkopuhelimesta Nokia 3310. Uudella ja vanhalla versiolla ei ole kovinkaan paljon yhteistä – onneksi.
Nokia 3310 Dual SIM eli Nokia 3310 (2017) saapui kevään aikana ennakkomyyntiin ja toimitukset asiakkaille alkoivat toukokuun 2017 lopussa. Kiinnostavinta tässä laitteessa on erinomaisesti toteutettu nokialaisuus: massasta erottuva muotoilu, neljä värivaihtoehtoa, yksinkertaisuus ja toimivuus.
Nokia 3310 Dual SIMin käyttöjärjestelmä on Nokia Series 30+, eli kyseessä on peruspuhelin. Tällaista laitetta arvioidaan eri perustein kuin älykännyköitä, koska käyttötarkoitus on yleensä erilainen. Itse ostin tämän nokialaisen varapuhelimeksi, jonka voi vaikka unohtaa repun sivutaskuun kuukaudeksi ja laite toimii heti tarvittaessa.
Avasin paketin ja hypistelin uutta kännykkää. Tunsin voimakasta iloa. Suurikokoisten ja yleensä kulmikkaiden älypuhelinten jälkeen uusi Nokia 3310 näyttää ja tuntuu hyvältä. Uusi 3310 on alkuperäistä kauniimpi ja sirompi.
Näppäinten toimintalogiikka palautuu mieleen nopeasti ja valikot on suunniteltu hyvin. Kuvakkeet eivät heti ole tuttuja, mutta valikon saa myös luettelomuotoon, jolloin jokaisen kuvakkeen vieressä on kuvakkeen nimi.
Näyttö on loistava ja se onkin kerännyt poikkeuksellisen paljon kehuja. Kontrastit ovat kohdillaan ja näyttö toimii hyvin myös kirkkaassa valaistuksessa. Näytön suuri koko, hyvä laatu ja onnistuneet väri- ja taustakuvavalinnat lisäävät laitteen laatutuntumaa ja käytettävyyttä.
Tällaisen peruskännykän toinen tärkeä ja käytettävyyteen suuresti vaikuttava osa on näppäimistö. Koska näyttö on suuri ja laite on haluttu pitää pienenä, ovat näppäimet aivan alareunassa. Alin rivi on mielestäni jo liiankin lähellä alareunaa. Tämä on toki hyvä paikka näppäimelle, jos käyttäjällä on peukalo keskellä kämmentä.
Kokonaisuutena olen erittäin tyytyväinen. Uusi Nokia 3310 on miellyttävä ja toimiva.
Positiivisen ja laajan julkisuuden vetämänä Nokia 3310 on mennyt erinomaisesti kaupaksi. Esimerkiksi Elisa ilmoittaa kännykän olleen henkilöasiakkaiden myydyimpien listallaan toukokuussa sijalla 9. Liian innostuksen välttämiseksi on toki syytä huomioida aiemmin julkaistun edullisemman peruskännykän Nokia 216 löytyvän samalta listalta sijalla 11, eli vain kaksi pykälää alempaa.
On esitetty kommentteja, joiden mukaan Nokia 3310 (2017) vajaan 60 euron hinnallaan on liian kallis. Myyjät ja valmistaja saattavat olla toistakin mieltä, kun laite kuitenkin on jo myyty monessa paikassa loppuun tällä ”liian kalliilla” hinnalla.
Vanhan klassikon uudistamiseen perustuvaa menestystä ei ole mahdollista toistaa edes joka vuosi. Nokia 3310 (2017) kuitenkin osoittaa, että myös peruspuhelimilla voidaan yhä aiheuttaa innostuksen aaltoja maailmanlaajuisesti. Siksi onkin kaikki syy harkita, josko 3310:n lisäksi joistakin huolella valituista malleista tulisi muutaman vuoden välein päivitetty versio.
Julkaistu 3.6.2017 kategoriassa HMD Global Oy, Kokeiltu, Kokemuksia, Mobiililaitteet, Nokia avainsanoilla HMD Global Oy, Kokeiltu, Kokemuksia, Mobiililaitteet, Nokia, Nokia 3310, kirjoittanut peetarkea.
Tampereelta on matkaa Savonlinnaan noin 350 kilometriä. Reittihaku ohjaa kulkemaan Jyväskylän ja joko Varkauden tai Juvan kautta. Sain päivän ohjelmani hoidettua Savonlinnassa rivakasti, joten päätin käyttää luppoajan kokeilemalla kotimaisen Eye Caramba Oy:n tuoreen paketin lisälinssejä, joista kirjoitin aiemmin otsikolla Black Eye – Pro Kit.
Kuvassa alla näkyy testissä käyttämäni Jolla, sekä Pro Kitin kolme lisälinssiä. Black Eye Tele 3X -telelinssi (vastaa 60 mm 35 mm:n asteikolla), Black Eye Full-Frame Fisheye -kalansilmälinssi (180 asteen kuvakulma, vastaa 15 mm 35 mm:n asteikolla) ja Black Eye Macro HD -makrolinssi (15X suurennos).
Black Eye Pro Kit & Jolla
Kuvauskohteeksi Savonlinnassa valitsin Olavinlinnan kolmesta syystä. Ensinnäkin kyseessä on merkittävä nähtävyys, toiseksi tämän kokoluokan kohde soveltuu erityisesti tele- ja kalansilmälinssien kokeiluun ja kolmanneksi linnasta löytyy internetistä valtavasti kuvamateriaalia vertailukohdaksi, siis mikäli ottamiani kuvia on tarve asettaa rinnakkain muiden kanssa.
Kaikki tämän kirjoitukseni kuvat yllä olevaa lukuun ottamatta on otettu Jolla -kännykällä. Jollan 8MP-kamera on hyvää keskitasoa. Lisälinssit saa laitteeseen kiinni helposti ja ne istuvat hyvin Jollan oman linssin päälle. Lisälinssin pidike peittää salaman osittain, mikä tosin ei yleensä haittaa ollenkaan.
Kolme kuvaa ja neljäs
Ensimmäinen kuva on otettu ilman lisälinssiä. Kuva on alkuperäinen, eikä sitä ole käsitelty millään tavalla. Napsauta kuvaa, jolloin näet sen täysikokoisena. Mikäli täysikokoisen kuvan päällä hiiren osoitin muuttuu suurennuslasiksi, voit vielä kerran napsauttamalla suurentaa kuvan täyteen tarkkuuteen.
Jolla – Olavinlinna ilman lisälinssiä
Seuraavassa kuvassa on käytetty Black Eye Tele 3X -lisälinssiä. Kuva on alkuperäinen, eikä sitä ole käsitelty millään tavalla. Napsauta kuvaa, jolloin näet sen täysikokoisena.
Tele 3X toimii Jollan kanssa erinomaisesti. Yläkulmissa näkyy vain hieman tummentumaa, joka saattaa johtua siitä, etten asiaa tarkistanut, enkä säätänyt lisälinssin kohdistusta Jollan linssin kanssa.
Jolla – Olavinlinna Black Eye Tele 3X -lisälinssin kanssa
Kolmanteen kuvaan vaihdoin Black Eye Full-Frame Fisheye -kalansilmälinssin. Ensimmäinen ja toinen kuva on otettu samasta paikasta, tämä kolmas noin viisi metriä lähempää (jotta kuvaan ei jäisi aivan kaikkea). Kuva on alkuperäinen, eikä sitä ole käsitelty millään tavalla. Napsauta kuvaa, jolloin näet sen täysikokoisena.
Hämmästyin kuinka hyvin Full-Frame Fisheye ja Jolla toimivat yhdessä. Linssi todellakin on full-frame, kulmissa ei ole havaittavissa minkäänlaista tummentumaa, saatikka kokonaan mustia osia.
Jolla – Olavinlinna Black Eye Full-Frame Fisheye -lisälinssin kanssa
Pro Kit -paketin kolmas linssi, eli Black Eye Macro HD -makrolinssi ei sovellu Olavinlinnan kokoisten kohteiden kuvaamiseen, joten otin makrokuvan viiden sentin kolikosta. Tarkkuuden esittelemiseksi tämä kuva on 1200 x 600 pikselin otos koko kuvasta, muulla tavoin kuvaa ei ole käsitelty.
HD Macro on eri linssi kuin aiemmin kirjoituksissa Black Eye – Macro 20X (kokeiltu) ja Black Eye – Macro 20X ja Lumia kokeilemani Macro 20X. Vähemmän suurentava HD Macro (15X) on helpompi käsitellä, koska se tarkentaa aavistuksen kauempaa (Macro 20X tarkentaa n. 6 – 12 mm etäisyydeltä ja Macro HD 20 – 26 mm). Tämän takia Macro HD soveltuu paremmin esimerkiksi erilaisten hyönteisten kuvaamiseen.
Jolla – 5 senttiä Black Eye Macro HD -lisälinssin kanssa
Tämä kokeilu vahvistaa aiemmat kokemukseni. Lisälinsseistä on eniten hyötyä alemman ja keskitason kameroilla varustetuille kännyköille. Lumioista lisälinssien kanssa ovat omassa käytössäni parhaiten suoriutuneet edulliset Microsoft Lumia 550 ja Microsoft Lumia 650. Sen sijaan Microsoft Lumia 950 XL ei kameramoduulin rakenteesta johtuen kunnolla sovellu lisälinssien kanssa käytettäväksi, toisaalta kyseisen kännykän kamera on muuten erinomainen.
Kaikki Black Eye Pro Kit -pakkauksen lisälinssit soveltuvat erinomaisesti käytettäviksi Jollan kanssa. Kiinnittäminen on helppoa ja kun Jollan linssi on hieman takakuorta syvemmällä, pysyy lisälinssi hienosti paikallaan.
Olen erittäin tyytyväinen myös kuvien laatuun. Se, mikä lisälinssien kanssa otetuissa kuvissa ei ole aivan kunnossa, ei johdu lisälinsseistä, vaan on tyypillistä Jollan kameralle (esimerkiksi näissä kuvissa näkyvä sinisen taivaan hento rakeisuus ilmenee myös ilman lisälinssiä).
Black Eye Tele 3X -telelinssi tuo kohteen mukavasti lähemmäs, Black Eye Full-Frame Fisheye -kalansilmälinssi antaa huikean laajakulman ja Black Eye Macro HD -makrolinssi mahdollistaa todellisen makrokuvauksen kännykällä.
Kaikkein mukavimmat lisäominaisuudet ovat kalansilmälinssin tarjoama ”maailman leventyminen” ja makrolinssin ”ötökkäkuvaus”. Ne nimittäin tuovat kännykkään lisäominaisuuksia, joita ei usein löydy oikeastakaan digikamerasta.
Lienee liikaa toivottu, mutta Jollallehan olisi tehtävissä älykuori, jossa olisi jo valmiina kiinnike Black Eye -lisälinsseille.
Pakkasin tarvikkeet, katsoin vielä saaressa kasvavan koivun latvaan ja riensin kotimatkalle…
Koivu ei ole vieläkään luopunut kaikista lehdistään. Se on pitänyt niistä kiinni läpi myrskyjen, läpi sateiden. Ei ole antanut muuttolintujen matkaan. Ei pudottanut juurellaan mietiskeleville. Koivu tervehtii viimeisillä repsottavilla lehdillään kevätauringon säteitä ja lämpimiä tuulia.
Chorny Kofe – List’ya
Julkaistu 4.3.2017 kategoriassa Black Eye, Eye Caramba Oy, Jolla Oy, Kokeiltu, Kokemuksia, Mobiililaitteet avainsanoilla Black Eye, Jolla, Kokeiltu, Kokemuksia, Mobiililaitteet, valokuvaus, kirjoittanut peetarkea.
Black Eye – Macro 20X ja Lumia
Työpöydälleni on saatettu ystävällinen pyyntö, josko kokeilisin kotimaisen Eye Caramba Oy:n kännyköille valmistamia helppokäyttöisiä lisälinssejä myös Microsoftin Lumia -kännyköissä. Kokeillaan…
Tässä kirjoituksessani kerron kokemuksiani makrokuvaukseen soveltuvasta linssistä Black Eye Macro 20X. Kuvauskohteena käytän samaa viisisenttistä kuin aiemmassa testissäni Black Eye – Macro 20X (kokeiltu). Jatkossa aion kokeilla myös muita Black Eye -lisälinssejä, mutta ne odottavat parempia kuvausilmoja.
Laitan viivalle kolme Lumiaa: Microsoft Lumia 550, Microsoft Lumia 650 ja Microsoft Lumia 950 XL. Microsoft Lumia 950 ei ole mukana testissä, koska sen kamera on spekseiltään sama kuin 950 XL:n kamera.
Lumia 550, 650 ja 950 XL
Yllä olevassa kuvassa vasemmalta Lumia 550 + Black Eye Macro 20X, Lumia 650 + Black Eye Tele 3X ja Lumia 950 XL ilman lisälinssiä.
Lisälinssien sopivuus kameran runkoon
Black Eye Macro 20X maksoi vajaat 30 euroa ja paketissa tulivat mukana linssi, kiinnityslaite, linssinsuojus, pieni puhdistusliina ja pirteän keltainen säilytyspussi. Linssin kiinnitys toimii samalla periaatteella kuin pyykkipoika, joten se sopii useimmille kännyköille.
Heti alussa kävi selväksi, että lisälinssien asettelu oikealle kohdalle on helpointa Lumia 550:n kanssa. Syitä on kaksi. Ensinnäkin 550:n linssi on niin pieni, että se on helppo asettaa lisälinssin pidikkeen keskelle, kun keskittämisessä saa hyvää apua kännykän linssin kehästä (katso kuva alla). Toinen syy on salaman sijainti kaukana linssistä, jolloin lisälinssin pidike ei peitä salamaa.
Lumia 550, Macro 20X ja 5 senttiä
Lumia 650:n salama peittyy, laittoi pyykkipojan kiinni mistä suunnasta tahansa. Kiinnittäminen on kuitenkin helppoa.
Lumia 950 XL:n kameramoduuli on suuri ja varustettu lisälinssin asettamista vaikeuttavalla korokkeella. Laite on niin leveä, että pyykkipoika voidaan laittaa vain kahdelta sivulta. Kun linssi kaiken lisäksi on kameramoduulin reunassa, on lisälinssin asettaminen hankalampaa kuin malleissa 550 ja 650.
Otin kaikki kuvat käsivaralta ja pyrin hyvään lopputulokseen ottamalla useita kuvia jokaisella testikameralla. Asetukset olivat kaikilla laitteilla automaatilla, paitsi salama ja HDR pois päältä. Kuvat alla ovat 1200 x 600 pikselin otoksia suuresta kuvasta ja kopsattu siitä kohdasta, johon pyrin kameran tarkentamaan. Kuvia napsauttamalla näet ne suuremmassa koossa.
Lumia 550:n kamera on vain 5MP. Kennon koko on 1/4 tuumaa, f-numero/aukko f/2,4 ja polttoväli 28 mm. Kamera toimi lisälinssin kanssa yllättävän hyvin. Ei aivan yhtä mainiosti kuin 650:lla, mutta vaivattomammin kuin mallilla 950 XL.
Black Eye Macro 20X – Lumia 550
Lumia 650:n kamera on 8MP. Kennon koko on 1/4 tuumaa, f-numero/aukko f/2,2 ja polttoväli 28 mm. Kamera toimi lisälinssin kanssa todella hyvin. Kuvaaminen tuntui helpolta kun tarkennus onnistui vaikeuksitta.
Black Eye Macro 20X – Lumia 650
Lumia 950 XL:n kamera on peräti 20MP. Kennon koko on muita testilaitteita suurempi 1/2,4 tuumaa, f-numero/aukko f/1,9 ja polttoväli 26 mm. Periaatteessa 950 XL siis on kaikin puolin paras. Mutta, lisälinssin kanssa kuvaaminen tuntui kahta edullisempaa mallia hankalammalta.
Suurin syy hankaluuden tuntuun on 950 XL:n kameran suuri tarkkuus, jolloin tarkentaminen käsivaralta ja erityisesti tarkennuksen säilyttäminen kuvaamisen aikana vaatii työtä. Kuvassa kolikon väri on lähimpänä oikeaa väriä.
Black Eye Macro 20X – Lumia 950 XL
Kuvia katsellessa on syytä muistaa, että tällainen 1200 x 600 pikselin otos on 950 XL:n alkuperäisestä kuvasta paljon pienempi osa kuin muilla kahdella testimallilla. Jos katsoisimme alkuperäisen kokoisia kuvia vaikkapa näytölle sovitettuina, näyttäisi Lumia 950 XL:n kuva paljon paremmalta.
Microsoft Lumia 550:n kamera on vaatimaton, joten se luultavasti saa lisälinsseistä eniten lisäarvoa vajaan 30 euron hinnalla. Testikuvakin osoittaa, että Microsoftin halpamallilla saa erinomaisia makrokuvia helposti.
En ole valokuvaamisen ammattilainen, enkä tunne kännykällä kuvaamisen hienouksia. Ehkä juuri siksi näistä kolmesta miellyttää makrokuvaamisessa eniten Microsoft Lumia 650. Tällä mallilla kaikki onnistui vaivatta. Myös kännykän keveys tuntuu mukavalta kuvaustilanteissa.
Microsoft Lumia 950:n kohdalla tunteet ovat ristiriitaiset. Kännykän kameramoduulin rakenteesta johtuen lisälinssin asettaminen kunnolla on muita testissä olleita Lumioita hankalampaa. Myös kuvien ottaminen tuntui vaikealta, kun kohdistaminen ja etenkin kohdistuksen säilyttäminen oli hankalaa käsivaralta kuvattaessa.
Lumia 550 ja Lumia 650 ovat selviä tapauksia, niille Black Eye Macro 30X sopii erinomaisesti. Lisälinssillä saa uusia hienoja ominaisuuksia edulliseen peruskännykkään. Lumia 950 XL:lle suosittelen makrolinssiä varauksella, sillä kun saa esimerkiksi kolikosta kohtalaisen tarkkoja kuvia ilman lisälinssiäkin.
En valitse voittajaa, mutta jos minun pitäisi lähteä räpsimään makrokuvia kännykän ja Black Eye 30X -lisälinssin avulla, ottaisin näistä kolmesta mukaan Microsoft Lumia 650:n… niin, tai Microsoft Lumia 550:n. Molemmat?
Julkaistu 26.11.2016 kategoriassa Black Eye, Eye Caramba Oy, Kokeiltu, Kokemuksia, Microsoft, Mobiililaitteet avainsanoilla Black Eye, Lumia 550, Lumia 650, Lumia 950 XL, Microsoft, Mobiililaitteet, valokuvaus, kirjoittanut peetarkea.
Jolla – yhteisöpuhelin Jolla C (kokeiltu)
Jolla Oy julkaisi virallisella blogillaan 26.5.2016 yhteisöllisen laiteohjelman, johon liittyneille luvattiin uusi kehittäjäpuhelin Jolla C. Liityin ohjelmaan välittömästi. Jolla C toimitettiin tänään, vuorokautta ennen luvattua toimitusaikaa. Tässä kirjoituksessa on ensitunnelmia ja muutama kuva. Palaan asiaan tarkemmin hieman myöhemmin.
Aiempaan Jollaan verrattuna Jolla C:ssä on lähes kaikki hieman paremmin, jopa myyntipakkaus on tyylikkäämpi. Henkilökohtaisesti olen erityisen tyytyväinen suuremmasta näytöstä (5”). Ensivaikutelma on, että näyttö on myös aiempaa kirkkaampi.
Jolla C toimitettiin Sailfishin versiolla 2.0.2.43 Aurajoki (katso yhdistelmäkuvasta alla ensimmäinen osakuva). Olin aluksi ihmeissäni kun pyyhkäisy ylhäältä alas ei sulkenutkaan sovellusta. Tämä kaivattu toiminnallisuus otetaan käyttöön Asetusten kohdasta Näyttö valitsemalla Nopea sovellusten sulkeminen (katso keskimmäiset osakuvat alla).
Useat sovellukset ovat aina asennettuina Jollaa käyttöön otettaessa. Eräistä sovelluksista sain valita, ladataanko ne Jollaan. Valitsin kaikki, joista oli mahdollista valita. Näiden lisäksi asensin omatoimisesti pari sovellusta ja sovellusnäkymä on nyt kuten kuvassa alla.
Jolla C – sovellukset
Jolla C tuntuu hyvältä ja Sailfish toimii jouhevasti. Tätä puhelinta on ilo käyttää.
Haluan vielä lopuksi kiittää Jolla Oy:tä mahdollisuudesta liittyä yhteisölliseen laiteohjelmaan, jonka mukana tämä hieno kännykkä tuli. Nähdäkseni tämä on osoitus Jolla Oy:n kyvystä vastata jollayhteisön ja jollafanien tunteisiin ja tunnelmiin.
Aiemmat yhteisölliseen laiteohjelmaan liittyvät kirjoitukseni löytyvät näistä linkeistä:
Jolla – Jolla C matkalla
Jolla – Sailfish Community Device Program
Jolla – yhteisöpuhelin Jolla C
Julkaistu 20.7.2016 kategoriassa Jolla Oy, Jollayhteisö, Kokeiltu, Kokemuksia, Mobiililaitteet, Sailfish avainsanoilla Jolla, Jolla C, Jolla Oy, Kokeiltu, Kokemuksia, Mobiililaitteet, Sailfish, kirjoittanut peetarkea.
Microsoft – Lumia 650 PowerPoint
Toissapäivänä kauppoihin tullut Microsoft Lumia 650 on valmistajan mukaan hienostuneen suorituskyvyn ja huippumuotoilun ansiosta fiksu valinta yrityksellesi.
En osaa sanoa ovatko suorituskyky ja muotoilu ne ensimmäiset seikat yrityksen valitessa kännykkää henkilöstölleen. Toimistosovellukset, sen sijaan, ovat etenkin yrityskäytössä täyttä asiaa. Näin Microsoft Lumia 650:n esittelysivulla otsikolla Liikkuva toimistosi:
”Word, PowerPoint, Excel, Outlook ja OneNote -ohjelmien uusimmat versiot ovat valmiiksi asennettu ja optimoitu kosketusnäytöille. Microsoft-sovelluksesi ja palvelusi synkronoituvat kaikkiin Windows 10 -laitteisiisi OneDriven kautta, joten sinulla on aina tarvittaessa kaikki valokuvat ja tärkeät asiakirjat mukanasi.”
Microsoft PowerPoint jos mikä on yrityssovellus. Entä miten onnistuu pp-esitysten teko Lumia 650:lla, jossa tämäkin sovellus on esiasennettuna ja heti käyttövalmiina? Kokeillaan…
Kun PowerPoint käynnistyy ensimmäisen kerran, sovellus kysyy kirjautumistiliä (katso yhdistelmäkuva alla). Tili voi olla henkilökohtainen tai työpaikan tili. Kumpaakin voi käyttää jatkossa, valitsit tässä kumman tahansa.
Tilin valinnan tai ohituksen jälkeen voit aloittaa uuden esityksen muokkaamisen tyhjältä pohjalta tai valitsemalla jonkin lukuisista malleista. Voit myös tarvittaessa vaihtaa esityksen tallennussijainnin (kts. yhdistelmäkuvan viimeinen osakuva).
PowerPoint Lumia 650:ssa
Valitsin tyhjän esityksen, jolloin avautui muokkaustila (kts. yhdistelmäkuva alla). Otsikkoelementin napsautus näyttää elementin pikatoiminnot. Valikkonäppäin (…) laajentaa aktiivisen, tässä tapauksessa Aloitus-valikon toiminnot näkyviin. Otsikkoa kirjoittamaan pääset otsikkoa kaksoisnapsauttamalla ja valikko piilottamalla (…).
PowerPoint, esityksen muokkaus
Muokkasin otsikot ja lisäsin vähän tekstiä malliksi. Seuraavaksi tarvitaan esitystä elävöittämään valokuva, joita otin muutaman Lumia 650:lla saman kännykän pakkauksesta.
Valokuva lisätään esitykseen valitsemalla ensin aktiiviseksi valikoksi Lisää (yhdistelmäkuva alla) Napsauta sitten tämän valikon toimintoa Kuvat, joka näyttää kännykästä löytyvät valokuvat ja näyttökuvat. Omaa esitystäni varten valitsin Lumian myyntipakkauksesta ottamani valokuvan, vahvistin valinnan ja pääsin asettelemaan kuvaa esitykseen.
Kuva PowerPointtiin
Juuri lisättyä valokuvaa on helpompi käsitellä kännykkä vaaka-asennossa. Kun valokuvaelementti on valittuna (pallokehys näkyy elementin ympärillä), se on helppo siirtää oikeaan paikkaan sormella vetämällä (kuva alla).
Kuvan asettelu
Symmetrian takia lisäsin toisen kuvan pikatoiminnolla Monista ja siirsin tämänkin kuvan oikeaan paikkaan. Lisäsin esitykseen toisen dian, joka näkyy kuvassa alla vasemmalla.
Siirtymätehoste
Loppusilaus esitykselle annetaan siirtymätehosteella. Vaihdoin Siirtymät aktiiviseksi valikoksi, napsautin Siirtymätehosteet ja pikaisesti etsin tehosteista jonkin sopivan – valitsin jännittävistä tehosteista Kimalluksen.
Säihkettä esitykseen
Lopuksi käynnistin diaesityksen. Kyllä on hieno…
PowerPoint kännykässä
Lumia 650 sopii erinomaisesti PowerPoint -esitysten muokkaamiseen ja katseluun. Perustoiminnot onnistuvat helposti kokeilemalla ilman ohjeitakin.
Microsoft PowerPoint on universaali sovellus, joten se sopeutuu käytettävissä olevan näytön kokoon. Windows 10 toi mukanaan Continuumin, jonka avulla eräät kännykät, kuten Lumia 950 ja 950 XL voivat käyttää suuria ulkoisia näyttöjä ja muita lisälaitteita. Continuumin avulla käyttökokemus on lähellä tavallista tietokonetta: hiirtä ja normaalia näppäimistöä on mahdollista käyttää ja sovellukset näyttävät samoilta tai lähes samoilta kuin tietokoneella.
Lumia 650:ssa ei ole tukea Continuumille, joten myös PowerPointia käytetään pienemmälle näytölle mukautuvan käyttöliittymän avulla. Lyhyen kokeilun perusteella tämä riittää perustoimintoihin vallan mainiosti.
Julkaistu 12.3.2016 kategoriassa Kokeiltu, Microsoft, Mobiililaitteet avainsanoilla Kokeiltu, Lumia 650, Microsoft, PowerPoint, Windows 10, kirjoittanut peetarkea.

References: HD 
 HD 

HD 
 HD 
 HD 
 HD 
 HD 
 HD